送珊上座歸育王
作者：白玉蟾
朝代：宋

paragraphs: 一雙膝脛兩條鐵，一掬精神一團雪。
早曾火燄上翻身，鴛幃不把丁香結。
風吹香囊滿路香，知君也結欽山轍。
忽然洗面摸得鼻，方知皮下各有血。
急携柏子禮孤雲，後來足跡遍江浙。
阿育王山倉廩空，百指張頤欲嚼舌。
延壽堂中幾病僧，囊無挑藥寒徹骨。
見君把箇無孔笛，吹起還鄉曲一闋。
此來漳泉走一遭，龐翁猶在波旬滅。
拄杖挑起空中雲，鉢盂漉上波心月。
默隨春色歸故山，江路梅花先漏泄。
遂邀君來香一爇，重把篇詩呈醜拙。
此行拗折老藤條，選佛場中作英傑。
君今三千里外行，不涉程途猶自別。
恰似一壺冰，千古光瑩徹。